Космостук челнок

Космостук челнок – Жер орбитасына адамдарды жана жүктөрдү ташуу үчүн колдонулуучу космос кемеси. АКШнын «Спейс шаттл» Космос челногу 1981-ж. учурула баштаган, ал эми советтик «Буран» Космос челногу орбитага «Энергия» деп аталган ракета алып жүрүүчүнүн жардамы менен 1988-ж. автоматтык түрдө өзүнүн жалгыз учуусун аткарган. Ошондой эле Европалык космос агентчилигинин «Гермес» Космос челногу иштелип чыккан. «Спейс шаттл» Космос челногунун транспорттук системасы негизинен үч ракеталык кыймылдаткычтан, эки катуу отундуу ракеталык ылдамдаткычтан турат жана алар учкандан эки мүнөт өткөндөн кийин ажырап жерге түшөт. Космос челнок 30 тга чейинки жүктү алып жүрө алат. Кайра атмосферага киргенде планер сыяктуу учуп, конуу жолуна конот. 1986-ж. январдан 1988-ж. сентябрга чейин АКШ «Челленджер» Космос челногунун жарылуусунан кийин «Спейс шаттл» програмасын иштетүүнү токтоткон. 1989-ж. учуулар калыбына келтирилген.
Категория:Техника
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9